b'\n_START_ARTICLE_\nLester Bangs\n_START_PARAGRAPH_\nLeslie Conway "Lester" Bangs (13. joulukuuta 1948 \xe2\x80\x93 30. huhtikuuta 1982) oli yhdysvaltalainen eksentrinen rocktoimittaja, muusikko ja Lou Reed -fani. Bangsin gonzo- ja beat-vaikutteista kirjoitustyyli\xc3\xa4 luonnehditaan radikaaliksi ja luovaksi. Bangs ty\xc3\xb6skenteli muun muassa Creem- ja Rolling Stone -musiikkilehdille. Bangs kuoli 33-vuotiaana luultavasti vahingossa tapahtuneeseen l\xc3\xa4\xc3\xa4kkeiden yliannostukseen, pitk\xc3\xa4\xc3\xa4n jatkuneen flunssan p\xc3\xa4\xc3\xa4tteeksi.\n_START_SECTION_\nLapsuus ja nuoruus\n_START_PARAGRAPH_\nBangs syntyi Kaliforniassa teksasilaisl\xc3\xa4ht\xc3\xb6isten vanhempien perheeseen. H\xc3\xa4nen is\xc3\xa4ns\xc3\xa4 Conway Bangs oli tuurijuoppo kuorma-autonkuljettaja ja \xc3\xa4itins\xc3\xa4 Norma Bangs vannoutunut Jehovan todistaja. \xc3\x84iti otti nuoren Leslien usein mukaansa saarnausty\xc3\xb6h\xc3\xb6ns\xc3\xa4 ja rajoitti lapsen harrastuksia. Vanhemmat muuttivat erilleen kun Leslie oli kahdeksanvuotias. Pian t\xc3\xa4m\xc3\xa4n j\xc3\xa4lkeen is\xc3\xa4-Bangs kuoli tulipalossa. Norma Bangs meni t\xc3\xb6ihin ravintolaan, ja Leslie p\xc3\xa4\xc3\xa4si ajoittain uppoutumaan kiinnostuksensa kohteisiin: kirjallisuuteen ja musiikkiin, etenkin jazziin ja elokuvamusiikkiin._NEWLINE_Bangs alkoi k\xc3\xa4ytt\xc3\xa4\xc3\xa4 itsest\xc3\xa4\xc3\xa4n nime\xc3\xa4 "Lester" ennen lukioik\xc3\xa4\xc3\xa4. Lukiossa h\xc3\xa4n kasvatti pitk\xc3\xa4n tukan eik\xc3\xa4 noudattanut koulun s\xc3\xa4\xc3\xa4nt\xc3\xb6j\xc3\xa4. Suhteet joihinkin opettajiin olivat kire\xc3\xa4t ja Bangs erotettiin koulusta m\xc3\xa4\xc3\xa4r\xc3\xa4ajaksi useaan otteeseen. H\xc3\xa4n toimi kuitenkin aktiivisesti koulun n\xc3\xa4ytelm\xc3\xa4- ja puhetaitokerhoissa ja menestyi niiss\xc3\xa4. My\xc3\xb6s \xc3\xa4idinkielenopinnot sujuivat erinomaisesti, vaikka opettajat vaihtuivat._NEWLINE_Bangs halusi ammattikirjoittajaksi, ja unelmoi muuttavansa New Yorkiin. Asuminen uskovaisen \xc3\xa4idin kanssa oli vaikeaa, etenkin Lesterin l\xc3\xb6ydetty\xc3\xa4 rock-musiikin The Beatlesin, Rolling Stonesin, Bob Dylanin ja Yardbirdsin kautta. Bangs janosi uusia kokemuksia, ja kokeili monenlaisia p\xc3\xa4ihteit\xc3\xa4 alkoholin lis\xc3\xa4ksi. Romilar-ysk\xc3\xa4nl\xc3\xa4\xc3\xa4ke muodostui pitk\xc3\xa4aikaiseksi addiktioksi.\n_START_SECTION_\nKirjoittajan ura\n_START_PARAGRAPH_\nBangs kehitti kirjoitustyylin, joka ei kumartanut kuvia. H\xc3\xa4n ryhtyi freelancetoimittajaksi 1969, 20-vuotiaana. Bangs kirjoitti aluksi l\xc3\xa4hinn\xc3\xa4 levyarvosteluja Rolling Stone -lehteen, ja vuodesta 1970 alkaen my\xc3\xb6s Creemiin. Sittemmin Bangs muutti Detroitiin Creemin toimittajaksi tekem\xc3\xa4\xc3\xa4n levy- ja konserttiarvioita sek\xc3\xa4 artistihaastatteluja ja muita artikkeleita. Bangs ajautui v\xc3\xa4lirikkoon Rolling Stone -lehden johtoportaan kanssa 1973 ja lopetti vakituisen ty\xc3\xb6n Creemiss\xc3\xa4 1976. T\xc3\xa4m\xc3\xa4n j\xc3\xa4lkeen h\xc3\xa4n kirjoitti artikkeleita moniin eri lehtiin, muiden muassa Village Voiceen, Stereo Review\'hun ja New Musical Expressiin._NEWLINE_Bangs kirjoitti Blondie-yhtyeest\xc3\xa4 samannimisen kirjan, joka julkaistiin 1980. Yhdess\xc3\xa4 Paul Nelsonin kanssa h\xc3\xa4n kirjoitti Rod Stewartista vuonna 1981 julkaistun teoksen Rod Stewart. Bangs toimitti osuuksia lukuisiin musiikkiantologioihin ja hakuteoksiin.\n_START_SECTION_\nMuusikon ura\n_START_PARAGRAPH_\nKirjallisesti lahjakas Bangs teki oivaltavaa ja toimivaa lyriikkaa. Bangsill\xc3\xa4 oli kova halu oppia soittamaan jotakin instrumenttia. Saksofoni, kitara, piano ja rummut j\xc3\xa4iv\xc3\xa4t yrityksen asteelle, mutta huuliharpun soitto ja laulu sujuivat tyydytt\xc3\xa4v\xc3\xa4sti. Bangs julkaisi omia kappaleitaan soolosinglell\xc3\xa4 ja teki yhteisty\xc3\xb6t\xc3\xa4 eri artistien kanssa, niin konserteissa kuin levyill\xc3\xa4kin. Ajoittain Bangs keskittyi musiikkity\xc3\xb6h\xc3\xb6ns\xc3\xa4 niin, ett\xc3\xa4 kirjoituspalkkiot eiv\xc3\xa4t riitt\xc3\xa4neet kunnon elantoon.'